Markovič, Peter, poslanec NR SR (2010-10-14):
Ďakujem pekne, pán podpredseda. Dovoľte mi, aby som aj ja skrátil svoje vystúpenie. Len veľmi krátko sa vyjadril k predkladanej novele zákona. V prvom rade musím podobne aj s troškou takého pozitívneho sentimentu, podobne ako kolega Novotný, po ostatných štyroch rokoch, keďže som bol členom výboru pre zdravotníctvo, aj v tomto pléne som sa mnohokrát snažil argumentačne, ale aj predkladaním rôznych noviel zákona presadzovať opatrenia a návrhy, ktoré považujeme za dôležité. Žiaľ, nebolo nám to umožnené a dnes som veľmi rád, že po tak relatívne krátkom čase od nástupu novej vlády tu máme hneď novelu zákona, ktorá dokonca v niekoľkých bodoch plní programové vyhlásenie vlády. Som rád a bez akéhokoľvek veľkého pátosu a marketingových vyhlásení, ako to bolo na začiatku predchádzajúceho volebného obdobia, keď sa zrušili tie známe a toľko pertraktované dvadsaťkorunáčky, že prichádza minister s niekoľkými opatreniami, ktoré sme my aj tu počas minulého volebného obdobia niekoľkokrát navrhovali a presadzovali a považujeme ich za dobré. Nie je to samoúčelné, ale je to preto, že ich považujeme za dobré a správne. Tých opatrení bolo niekoľko. Dovoľte mi, aby som nie príliš dlho, keďže nechcem ťahať čas, sa k nim vyjadril, samozrejme, najdôležitejšie sú tie systémové opatrenia, nie tie kozmetické, alebo ak chcete marketingové, ako by nás niekto mohol z toho obviniť. Ale som rád, že aj z lavíc súčasnej opozície, bývalej vládnej koalície, napr. sa dnes vieme zhodnúť na tom, že odporúčacie lístky nesplnili svoj cieľ. A dnes je dobré, že ich rušíme. A som rád napriek tomu, že sa nám to v minulom období niekoľkokrát nepodarilo, že dnes môžme k tomuto nezmyselnému opatreniu pristúpiť, aby sme ho mohli zrušiť. Druhým opatrením je limit na spoluúčasť. Som rád, že prichádzame s opatrením napriek tomu, že niektorí poslanci, ako to tu už odznelo, majú obavy, že nastavením systému nemusí dochádzať k takým očakávaniam, alebo k naplneniu takých očakávaní, ako by možno mohol niekto očakávať. Myslím si, že v každom prípade ale je dôležité, že dnes sa vládna koalícia vôbec zhodla na nejakom kompenzačnom opatrení, ktoré tu doteraz nebolo. A preto pre prípad naozaj zvýšených nákladov tu existuje už systém, ktorý môže práve takýmto dotknutým, hlavne slabým, slabším sociálnym skupinám zabrániť ich nadmerným výdavkom v zdravotníctve, resp. za zdravotnú starostlivosť a za poplatky v zdravotníctve. Nezávislosť Úradu pre dohľad nad zdravotnou starostlivosťou, som rád, že dnes toto minister rieši. Ani o tom sa veľmi netreba pritom zastavovať, pretože naozaj je to niečo, čo považujeme za úplne normálne, že tento gumový paragraf, ktorý tu čisto z utilitárnych dôvodov bývalá vládna koalícia zaviedla, že dnes tento paragraf sa ruší. Zverejňovanie zmlúv je veľkou témou súčasnej vládnej koalície. A napriek akýmkoľvek iným výhradám a kritike za tempo, si myslím, že je dobré, že minister prichádza práve s legislatívnym riešením tohto problému. No a najdôležitejšie považujem to, že vláda prichádza s dvoma zásadnými oblasťami. A to je riešenie DRG, resp. náznak štartu jedného procesu, ktorý nepatrí k ľahkým a jednoduchým, a určite nie krátkodobým, pretože je to proces, ktorý určite chvíľu potrvá. A ja dúfam, že minister tým, že do tohto zákona dáva pre úrad pre dohľad práve kompetenciu prípravy DRG, že sa naozaj s vervou pustí do tejto veľkej úlohy, ktorá významným spôsobom môže zlepšiť kondíciu v našom zdravotníctve tým, že sa upravia platobné mechanizmy. No a posledná transformácia, toľko tu diskutovaná, zdravotníckych zariadení na akciové spoločnosti. Čísla hovoria úplne jasne. Zdravotnícke, štátne zdravotnícke zariadenia vytvorili dlh 271 mil. eur. Opticky bol tento dlh znížený poskytnutím návratnej finančnej výpomoci vo výške 119 mil. eur na 159 mil. eur. Naproti tomu transformované štátne zdravotnícke zariadenia sú dnes bez dlhov. Je to, samozrejme, jasný príklad toho, ktorým smerom a akým smerom sa súčasná vládna koalícia, ministerstvo zdravotníctva chce vybrať. Určite to nebude jednoduchý proces, ale tak, ako ja, aj vy isto dobre viete, že pokiaľ do systému zdravotníctva nezasiahneme vo viacerých bodoch, pokiaľ nezačneme, nezmeníme platobné mechanizmy, nestransformujeme poskytovateľov, nezastavíme plytvanie a neurobíme mnohé iné systémové opatrenia a neurobíme ich naraz, tak potom nedosiahneme želateľnú zmenu v systéme. A systém ďalej sa len bude v rôznych variáciách nabaľovať a nebude prinášať to, čo chceme, aby prinášal, to je zlepšenie poskytovania zdravotnej starostlivosti. Preto ja ešte raz vítam predkladanú novelu zákona a dúfam, že získa podporu tejto snemovne. Ďakujem pekne.